钦定古今图书集成/理学汇编/学行典/第255卷 > 蒋仲春
## 钦定古今图书集成/理学汇编/学行典/第255卷 > 蒋仲春

按《零陵县志》：“蒋仲春，字中阳，零庠生。为人长身伟干，
性诚悫方正，淡于利欲。生有四子，其女嫁于唐之俊，
亦诸生也。岁值疫，唐夫妇偕亡，遗一子二女。子曰际
时，年甫岁馀，家且富，族之人朵颐焉。春以其孤之弱
且幼，抚于家，视其田产而时稽之，为之嫁其二女，延
师以教其子。年十六，游于庠，又为择配以婚之。其抚”
孤也，每岁置一籍，凡岁之所入与其出，丝毫必尽书
焉，己之子虽贫，不以丝毫私也。孤长，乃抱其每岁之
籍而予之，计之已浮于往日矣。甥虽迎春而侍养之，
年八十五而病，病且革，必归于其子之家，而不以累
唐甥。